Wetswysiging moet seksoortreders uit ampte houJeffrey Donson (Foto: Facebook) Action Society het die eerste stappe gedoen om die Grondwet te wysig om verkose amptenare te verbied om ’n regeringsamp te beklee indien hulle ’n misdaadrekord het. Die drukgroep wil veral verhoed dat amptenare wat hulle skuldig maak aan geslagsbaseerde geweld vir poste in aanmerking kom. Díe stappe kom nadat Jeffrey Donson, ’n veroordeelde kinderverkragter, enkele maande gelede weer tot burgemeester van Kannaland in die Wes-Kaap verkies is nadat hy aanvanklik van dié einste amp onthef is. Ian Cameron, direkteur van gemeenskapsveiligheid by Action Society, sê dit is ’n “verleentheid vir Suid-Afrika en klap in die gesig van slagoffers van geslagsbaseerde geweld” dat iemand soos Donson ’n burgemeester kan word en selfs in die pos herverkies kan word. “Ons sal veg om te keer dat dit gebeur. As die regering nie daarin kan slaag om kwesbare Suid-Afrikaners teen seksuele oortreders en ander misdadigers te beskerm nie, sal ons dit tot wet verklaar.” Artikels 47 en 106 van die Grondwet moet egter hiervoor gewysig word, sodat ’n amptenaar wat skuldig bevind word aan ’n misdryf, nie in aanmerking kan kom om lid van die Nasionale Vergadering, enige provinsiale wetgewers of munisipale rade te word nie. Cameron sê die voorgestelde wysiging het ten doel om hierdie kwessie aan te pak en aanspreeklikheid onder verkose amptenare te bevorder. Die proses is egter nie so maklik nie en kan minstens ’n jaar neem voordat veroordeelde amptenare eindelik poste geweier word. “Dit kan in beginsel enigiets van ’n jaar en ’n half óf meer neem,” verduidelik Cameron. Hy wys daarop dat dit sowat 18 maande geneem het voordat pres. Cyril Ramaphosa die Wysigingswetsontwerp op Veroordeelde Oortreders onderteken het. Action Society moet nou die “parlementêre roete” volg, wat beteken dat die wetsontwerp deur verskeie portefeuljekomitees, die Nasionale Vergadering én die Nasionale Raad van Provinsies goedgekeur moet word voordat dit eindelik deur die president goedgekeur kan word. “Dit is dus nie ’n maklike proses nie en wat hierdie wetsontwerp selfs meer verwikkeld maak, is die kwessie dat die ANC waarskynlik verskeie lede het wat hulself skuldig gemaak het aan misdrywe. Hulle gaan houe vat indien die parlement die wetsontwerp goedkeur.”